ประวัติโรงเรียนเทพราชพิทยาสรรค์

โรงเรียนเทพราชพิทยาสรรค์ ตั้งอยู่บ้านสระยูง หมู่ที่ 11 ตำบลเทพราช อำเภอสิชล จังหวัดนครศรีธรรมราช    เปิดสอนตั้งแต่ระดับชั้นมัธยมศึกษาปีที่ ๑ ถึงระดับชั้นมัธยมศึกษาปีที่ ๖ สังกัดสำนักงานเขตพื้นที่การศึกษามัธยมศึกษานครศรีธรรมราช มีเนื้อที่ประมาณ ๓๕ ไร่    
ปีการศึกษา 2533 โรงเรียนฉลองรัฐราษฎร์อุทิศ เข้าโครงการขยายโอกาสทางการศึกษาระดับมัธยมศึกษาตอนต้น เมื่อวันที่ 10 มีนาคม พ.ศ. 2533 ดำเนินการจัดตั้งโรงเรียนสาขาที่โรงเรียนบ้านเขายวนเฒ่า (โรงเรียนประถมศึกษา) ใช้โรงอาหารเก่าของโรงเรียนเป็นสถานที่เรียน เมื่อวันที่ 16 พฤษภาคม พ.ศ. 2533 เปิดทำการเรียนการสอนครั้งแรกมีนักเรียน 40 คน โดยมีนายจรูญ แสนภักดี ผู้อำนวยการโรงเรียนฉลองรัฐราษฎร์อุทิศ และนายไกรจักร อมรรัตนชาติ อาจารย์ใหญ่โรงเรียนบ้านเขายวนเฒ่า เป็นที่ปรึกษา นายสมมาศ หนูแก้ว อาจารย์ 1 เป็นผู้ประสานงาน  วันที่ 13 ตุลาคม พ.ศ. 2535 นายปกประสิทธิ์ อินทรัตน์ นายอำเภอสิชล และนายสำพันธ์ นวนปั้น ศึกษาธิการอำเภอ   สิชล เป็นประธานการประชุมของประชาชนในพื้นที่เพื่อสร้างโรงเรียนแห่งใหม่ ณ บ้านสระยูง ตำบลเทพราช และในวันที่ 16 พฤษภาคม พ.ศ. 2536 ได้ย้ายจากโรงเรียนบ้านเขายวนเฒ่า มาตั้งที่บ้านสระยูง หมู่ที่ 11 (เดิมหมู่ที่ 8) และได้ก่อสร้างอาคารเรียนชั่วคราวด้วยงบพัฒนาจังหวัดของนายมาโนชญ์ วิชัยกุล สมาชิกสภาผู้แทนราษฎรจังหวัดนครศรีธรรมราช โดยมีนายปรีชา เกิดสุวรรณ ผู้ใหญ่บ้าน หมู่ที่ 8 ตำบลเทพราช อำเภอสิชล จังหวัดนครศรีธรรมราช เป็นผู้จัดหาสถานที่ โดยมีรายนามผู้บริจาคที่ดินให้ก่อตั้งโรงเรียน ดังนี้
๑. นายเจริญ ชลสินธุ์ 		จำนวน ๗ ไร่ ๓ งาน ๘๐ ตารางวา
๒. นายมนตรี พรหมเพชร 	จำนวน ๗ ไร่ ๓ งาน ๘๐ ตารางวา
๓. นางวารีย์ ใจห้าว 		จำนวน ๓ ไร่ ๖๙ ตารางวา
๔. นายสวัสดิ์ จิตเขม้น 		จำนวน ๓ ไร่ ๓ งาน
๕. นายสมเจตน์ ใจดำรงค์ 	จำนวน ๒ ไร่ ๗๓ ตารางวา
๖. นายเจริญ จิตเขม้น 		จำนวน ๑ ไร่
๗. นายประนอม จิตเขม้น 	จำนวน ๔ ไร่
๘. นายเชื่อม ใจดำรงค์ 		จำนวน ๓ งาน
๙. นายวิชิต เกตุแก้ว 		จำนวน ๒ งาน
๑๐. นายชอบ จิตเขม้น 		จำนวน ๑ งาน ๖๘ ตารางวา
ปีการศึกษา ๒๕๓๗ เมื่อวันที่ ๒๒ กุมภาพันธ์ พ.ศ. ๒๕๓๗ กระทรวงศึกษาธิการ ได้ออกประกาศตั้งโรงเรียนรัฐบาล โดยจัดตั้งให้โรงเรียนเทพราชพิทยาสรรค์ เป็นมัธยมศึกษาเพื่อขยายการศึกษาระดับมัธยมศึกษาให้แพร่หลายยิ่งขึ้น โดยมีนายสัมพันธ์ ทองสมัคร รัฐมนตรีว่าการกระทรวงศึกษาธิการ เป็นผู้ลงนามในประกาศดังกล่าว และทางโรงเรียนเทพราชพิทยาสรรค์ ถือวันที่ ๒๒ กุมภาพันธ์ ของทุกปีเป็นวันสถาปนาโรงเรียน 	
โรงเรียนเทพราชพิทยาสรรค์ มีลักษณะภูมิประเทศบริเวณโดยรอบเป็นที่ราบเชิงเขา โดยด้านตะวันตกเป็นภูเขา ประชากรส่วนใหญ่มีอาชีพเกษตรกรรม เช่น ทำสวนผลไม้ สวนยางพารา สวนปาล์มน้ำมัน ทำนา เลี้ยงสัตว์ ไร่ยาสูบ และมีบางส่วนที่มีอาชีพรับจ้าง ส่วนใหญ่นับถือศาสนาพุทธ ประชากรมีความสัมพันธ์อันดีกับสถานศึกษา ให้ความร่วมมือในการจัดการศึกษาเป็นอย่างดี และโรงเรียนได้จัดการศึกษาโดยอาศัยความร่วมมือจาก 3 ฝ่าย คือ ด้านผู้บริหาร ยึดหลักบริหารแบบมีส่วนร่วม ด้านครูผู้สอน ยึดหลักการเรียนการสอนโดยเน้นผู้เรียนเป็นสำคัญ และด้านชุมชน โดยให้ชุมชนเข้ามามีส่วนร่วมในการจัดการศึกษาตามศักยภาพของท้องถิ่น

